2. "מראה שווה אלף מלים" - גלגולו של חפץ

**משימת פתיחה: חפץ לחלל**

לו הייתם נשלחים אל החלל כנציגי העם היהודי ומדינת ישראל, אילו חפצים בעלי משמעות סמלית הייתם בוחרים לקחת עמכם?

**אילן רמון**, האסטרונאוט הישראלי הראשון (1954-2003), לקח עמו במסעו לחלל חפצים שונים בעלי ערך סמלי (כדאי להרחיב קצת על אילן רמון ועל שליחותו או לבקש מאחד התלמידים שמכיר ושמע שיספר).

בין היתר בחר רמון לקחת עמו ספר תורה קטן, שהוסתר ושימש בתקופת השואה את אסירי מחנה הריכוז ברגן בלזן. בעזרת ספר תורה זה הכין הרב דסברג את הנער יהויכין יוסף לבר מצווה במחנה הריכוז, ובסיום ''חגיגת'' בר המצווה הצנועה אף העניק לו את הספר במתנה, וביקש ממנו להפיץ את הסיפור ברבים.

הנער הצעיר יהויכין שרד את השואה, ואף הפך לימים לפרופסור ולמומחה בעל-שם עולמי לאסטרו-פיסיקה, שיזם את הניסוי המדעי שביצע רמון בחלל. לפני טיסתו של רמון אל החלל הוא ביקש לקחת עמו את ספר התורה הקטן.

1. מדוע, לדעתכם, בחר אילן רמון לקחת עמו ספר זה? מה הוא מסמל?
2. מה מעניק לחפץ כלשהו משמעות מיוחדת?
3. בדקו במילון משמעויות שונות למילה **חֵפֶץ**. האם יש ביניהן קשר לדעתכם. נמקו.
4. האם יש במשפחתכם חפץ בעל משמעות מיוחדת בעיני המשפחה? תארו אותו והסבירו מהי חשיבותו.

לחפצים יש מקום חשוב בעולמנו. חלק מהחפצים שימושיים ומסייעים לנו ביום יום. לחלק מהחפצים יש גם משמעות סמלית, מעבר לשימוש שנעשה בהם, והם מייצגים את התרבות ממנה הגיעו.

לעיתים מסתתר מאחורי חפץ סיפור, שמבטא זיכרון וקשר אל העבר.

לעבר יש מקום מרכזי בחיי ההווה ובעיצוב העתיד. היהודי מחויב לזכור את העבר ולהנחיל את ערכיו לדורות הבאים. הביטוי ''דור לדור יביע אומר'' מבטא את מחויבות המסירה של כל דור. השאלה הנשאלת היא לגבי אופן הקבלה. יש ביכולתנו להחליט מה אנו משמרים מתוך מה שהועבר אלינו מהדור הקודם ועל מה אנו מוותרים. מה אנו מעבירים הלאה לדור הבא ובאיזה אופן, ומה יישאר רק בדור שלנו ולא ימשיך הלאה כחלק מהמסורת.

בשני הסיפורים, שבהם נדון בהמשך: ''כוס אליהו'' של ברדיצ'בסקי ו''הסתלקות'' של שבתאי ניתן לראות התייחסויות שונות לגבי חפץ שעבר במשפחה.

**כוח השורש**

|  |
| --- |
| **הבעל שם טוב** (רבי ישראל בן אליעזר), אבי תנועת החסידות, (1700-1760 לערך), הציג את חשיבות הקשר בין החפץ לרוח האדם על ידי השוואתו לקשר בין עלה לשורש: |
| אמר הבעל שם טוב אל תלמידיו: "כשם שיש בעלה כוח השורש, כך יש בכל כלי – רוח האדם שעשה אותו, ומתוכו יש להכיר את מהותו ואת מנהגיו". מרטין בובר, אור הגנוז |  |
| החסידות- החסידות היא תנועה דתית יהודית, שנוסדה על ידי ר' ישראל בן אליעזר (הבעל שם טוב) באמצע המאה ה18 והופצה ע''י תלמידו המגיד ממזריטש במזרח אירופה.החסידות הדגישה את רעיון הדבקות באל ועבודתו בשמחה |

1. הסבירו את הכתוב בקטע מקור זה.
2. על פי קטע זה - מה הקשר בין שורש לעלה?
3. מה ניתן ללמוד מההשוואה של הבעש''ט לגבי חשיבות הקשר בין האדם לחפץ.
4. האם אתם מסכימים עם דברי הבעל שם טוב? נמקו דבריכם והביאו דוגמא.
5. עד כמה השורש חיוני לעתיד?
6. כיצד קטע מקור זה תורם להבנת דברי אמנון שמוש: ''כשאהיה גדול אני רוצה להיות אדם עם שורשים וכנפיים''?

**מעשה הפלא ב''כוס אליהו''**

|  |
| --- |
| בסיפור ''כוס אליהו'' מציג **מיכה יוסף ברדיצ'בסקי** (בן-גוריון),סופר והוגה דעות עברי, יליד אוקראינה, (1921-1865) מסופר על חפץ בעל משמעות מיוחדת - ''כוס אליהו'', שהייתה שייכת לאחד מגדולי הקהילה היהודית בספרד, **ר' יצחק אברבנאל** (1437 - 1508). |
| על פי הסיפור, כשגורשו כל היהודים מספרד, אִפְשֵר המלך לר' יצחק אברבנאל להישאר בממלכת ספרד, אך הוא בחר לצאת משם יחד עם כל אחיו היהודיים. כשעזב לקח עמו את ''כוס אליהו'', שהיה גביע יקר מאוד, שעשוי מזהב ומאבנים טובות-  |  |
| **גירוש ספרד** גירוש ספרד הוא עזיבתם הכפויה של יהודי ספרד ופורטוגל בשנת 1492 בעקבות צו הגירוש של המלך פרננדו השני ואשתו המלכה איזבלה. |

''והגביע הזה היה לו לכל השנה לכוס על ברית מילה, אשר הוא היה סנדק, וגם לפסח הכשיר אותו והיה מכונה בשם כוס אליהו.''

|  |  |
| --- | --- |
| לאחר שנים הוריש ר' יצחק אברבנאל גביע זה, שהיה יקר לו במיוחד, לבנו ר' יהודה, וציווה עליו **לא למכור אותו לעולם.**כשהמלך ראה את הגביע, מיד חפץ בו, והציע לרבי יהודה, בנו של ר' יצחק אברבנאל, כל סכום שירצה, ואפילו עד ''חצי המלכות''. | **''כוס של אליהו''-** על פי המסורת בליל הסדר אנו מצווים לשתות ארבע כוסות יין, שמסמלות את ארבע לשונות (ביטויים )הגאולה, הכתובות בספר שמות פרק ו'. במרכז שולחן הסדר מניחים כוס מיוחדת, המיועדת על פי המסורת לאליהו הנביא, ומסמלת ביטוי נוסף של גאולה. |
| 1. דמה הייתם עושים, לו הייתם במצב זה?
 |

למרות מצבו הכלכלי הקשה באותה תקופה, ר' יהודה לא רצה למכור למלך את הגביע, שהוריש לו אביו. מאחר שחשש ר' יהודה לסרב לדרישת המלך חשב על פתרון מקורי...

1. מה לדעתכם יעשה ר' יהודה?
2. מה הייתם מציעים לו לעשות?

''וכראות המלך את הגביע, אמר לרבי יהודה: "כמה אתה רוצה שאתן לך תמורת הגביע הזה? אף עד חצי המלכות."

ענה רבי יהודה אברבנאל: "יחי המלך! בל יחר אפך בעבדך[אל תכעס עליי]. לא אוכל למלאות בקשתך, כי הכוס הזה הוא ירושת אבי, ואבי היה מחזיקו בחשיבות גדולה ופקד עלי, לבל אמכור אותו, כי הוא מכונה בשם כוס אליהו, ולזאת לא אוכל למלא בקשתך."

והרב רבי יהודה אברבנאל הלך וסגר את הכוס באוצרו ונטל את המפתח והשליכו בחוץ ויאמר בזה הלשון: "אליהו הנביא, הכוס הוא שלך וברשותך. קח המפתח ועשה בכוס מה שלבך חפץ!"

המלך לא הצליח למצוא את המפתח של האוצר, כעס מאוד וציווה על משרתיו:

''לשבור את האוצר וליקח [לקחת] בחזקה את הכוס. ויהי כאשר שברו עושי דברו את האוצר, ויחפשו את הכוס ולא מצאו אותו. - - -''

1. מדוע סירב ר' יהודה לתת את הכוס, ומדוע ויתר על הכסף הרב, שהציע לו המלך?
2. מהו ערכו האמִתי של גביע זה?
3. מה לדעתכם, מסמל הגביע עבור משפחת אברבנאל בנקודת הזמן, שבה מתרחש הסיפור?

בסיפור זה ניתן לראות את חשיבות שמירת החפץ המשפחתי , אפילו תוך סיכון עצמי מול כעסו של המלך.

לא תמיד כל בני המשפחה מייחסים אותה חשיבות לחפצים. יש כאלה, שבשבילם החפצים מהעבר מסמלים את ההמשכיות ואת הקשר למורשת ולעבר, ויש כאלה, שאותם חפצים נראים בעיניהם חפצים ישנים ומיותרים, שניתן לסלקם.

בסיפור ''הסתלקות'' של **יעקב שבתאי** ניתן לראות את פער הדורות ביחס למורשת העבר דרך ההתייחסות השונה של בני המשפחה לחפצים מהעבר.

הסיפור ''הסתלקות'' של יעקב שבתאי,סופר עברי, מחזאי, פזמונאי ומתרגם (1934-1981), מתאר משפחה בשנות החמישים, שעמם בדירה חיה הסבתא. ההורים והילד חילוניים, ואילו הסבתא שומרת מצוות. הסבתא מקפידה גם לשמור על מורשת העבר – חפצים, מנהגים וזיכרונות.

''כל אלה – הכר והכסת והמזרן- הובאו מפולין בעגלות וברכבות והוסיפו לשמש אותה כאן כפי ששימשו אותה שם, בשלהי המאה ההיא הרחוקה.

לאחר מותה של הסבתא מסלקת המשפחה את חפציה.

''כעבור חודשים אחדים מכרו במחיר מועט את הכר והכסת, ואת המיטה ואת ארון הבגדים החום.''

ובהמשך הסיפור נכתב:

''שני פועלים טילטלו הכל למטה, ואימא סילקה בהזדמנות זו את רוב החפצים חסרי הערך.''

מתוך: הסיפור ''הסתלקות'' מתוך ''הדוד פרץ ממריא'',
יעקב שבתאי, הוצאת הקיבוץ המאוחד, 1985

1. מדוע, לדעתכם, מכרו בני המשפחה את חפצי הסבתא?
2. מה מסמלת מכירה זו?

|  |  |  |
| --- | --- | --- |
| **''כזה ראה וקדש''** |  | **''כזה ראה וחדש''** |

3. איזה ביטוי מתאים, לדעתכם, לסיפור ''כוס אליהו''

ואיזה מתאים לסיפור ''הסתלקות''? נמקו דבריכם.

חפצים מהעבר מסמלים לעיתים חלק מהשורשים שלנו.

כמו שקראנו בסיפור ''הסתלקות'' בני המשפחה בחרו לסלק חפצים אלה, ובמידה מסוימת לוותר על חלק משורשיהם.

אני חולייה בשרשרת הדורות

חלק מהחפצים שיש בביתנו מן המשפחה ומדורות קודמים הם תמונות, צילומים משפחתיים מזמנים שונים. בשונה מרוב החפצים האחרים, צילומים מנציחים רגעים מסוימים בסיפור האישי או המשפחתי, ונושאים בתוכם את דמויותינו.

הבה נקרא את השיר הבא.

הפנים / נורית זרחי

אֶת הַפָּנִים שֶׁיֵּשׁ לִי

קִבַּלְתִּי מֵאִמָּא שֶׁלִּי,

גַּם הִיא אֶת פָּנֶיהָ קִבְּלָה

מֵאִמָּא שֶׁלָּהּ,

סָבָתִי לִי מָסְרָה אֶת פָּנֶיהָ דַּרְכָּהּ,

אֵיזוֹ דֶּרֶךְ אֲרֻכָּה!

כָּךְ הִיא שׁוֹלַחַת אוֹתָם לַנְּכָדִים,

אַחַר לַנִּינִים.

בַּמִּשְׁפָּחָה שֶׁלִּי, מִי שֶׁנּוֹלָד

מְקַבֵּל מַתָּנָה – פָּנִים.

כָּל פַּעַם הֵם מוֹפִיעִים חֲדָשִׁים וְשׁוֹנִים –

עֵינַיִם כְּחֻלּוֹת הוֹפְכוֹת יְרֻקּוֹת,

מִתְקָרְבוֹת אֶל הָאַף אוֹ מִתְרַחֲקוֹת,

אֲבָל תָּמִיד, בַּמִּשְׁפָּחָה שֶׁלָּנוּ, הַבָּנִים

הָלְאָה הָלְאָה, כַּנָּהָר

נוֹשְׂאִים אֶת הַפָּנִים

1. למי במשפחה אתם דומים מבחינה חיצונית?
2. האם יש מאפיין חיצוני משותף לכל בני משפחתכם או לרובם?
3. מה עוד לדעתכם עובר אלינו דרך הפנים (מלבד המראה החיצוני האישי)?
4. פנים עשויים לבטא גם תכונות אופי. מה לדעתכם ניתן ללמוד מן הפנים שלכם על מי שאתם.

שאָדָם טוֹבֵעַ כַּמָּה מַטְבְּעוֹת בְּחוֹתָם אֶחָד,

וְכֻלָּן דּוֹמִין זֶה לְזֶה; וּמֶלֶךְ מַלְכֵי הַמְּלָכִים הַקָּדוֹשׁ בָּרוּךְ הוּא טָבַע כָּל האָדָם

בְּחוֹתָמוֹ שֶׁלְּאָדָם הָרִאשׁוֹן, וְאֵין אֶחָד מֵהֶן דּוֹמֶה לַחֲבֵרוֹ [...]

משנה, מסכת סנהדרין, ד, ה

קטע מקור זה מתייחס לאופן בו נהגו להכין מטבעות בתקופת המשנה. בתקופה זו הרומאים נהגו להטביע את דמויות הקיסרים ודמויות חשובות נוספות על גבי מטבעות בעזרת תבנית, ששמרה על אחידות המטבעות.

1. הסבירו במילים שלכם את הכתוב בקטע מקור זה.
2. מה ניתן להבין מקטע זה לגבי הדמיון ולגבי השוני בין בני האדם?
3. מה מוסיף מקור זה לרעיון הפנים שעסקתם בו בשיר?

**משימות שורשים**

לפניכם שתי משימות שורשים, בחרו אחת מהם כמשימת סיכום: חקר של חפץ או חקר של תמונה.

**א. גלגולו של חפץ**

חפצים הם חלק מחיינו. חלק מהחפצים הועברו אלינו מדורות קודמים, והם מייצגים קשר אל העבר.

* **בקשו מבני המשפחה, שיספרו לכם על חפץ, שהועבר אליהם מדורות קודמים.**
* **צלמו את החפץ הדביקו על דף וכתבו את סיפורו של החפץ:**
* תארו את החפץ:

המקום- ממנו הובא או שם יוצר

הזמן- ממתי חפץ זה במשפחה? כיצד הגיע אליה?

השימוש – למה משמש החפץ? מתי? כיצד?

* איזה סיפור משפחתי מסתתר מאחורי החפץ שבחרתם?
* כתבו חיבור המתאר את סיפור החפץ, **או** ספרו על גלגולו של החפץ - מנקודת מבטו של החפץ, שמתבונן בבני המשפחה, שאליה הוא מגיע, ומספר עליהם.
* צלמו את עצמכם עם החפץ, בצורה שתבטא את יחסכם וחיבורכם אליו. כתבו לצד הצילום הסבר קצר.

**ב. חקר תמונה משפחתית**
תמונה אחת שווה לעיתים אלף מלים. תמונות יכולות להיות מקור מידע בעל ערך רב.

חפשו במשפחתכם תמונה משפחתית שמשכה את תשומת לבכם, שבה מצולמים בני המשפחה המורחבת.

* חקרו את הרקע לצילום התמונה:
* באיזו תקופה צולמה התמונה? אילו רמזים בתמונה מצביעים על כך?
* באיזה מקום צולמה תמונה זו? האם ניתן לזהות את המקום רק לפי התמונה? פרטו.
* באילו נסיבות היא צולמה? האם יש בתמונה רמזים לנסיבות צילומה?
* מי מצולם בתמונה? פרטו לגבי כל אחת מהדמויות.
* מהו הקשר בין המצולמים?
* האם ניתן לראות בתמונה זו ביטוי למנהגים משפחתיים או קהילתיים? מהם?
* מי האדם המבוגר ביותר בתמונה? מהו מקומו בתמונה?
* דמיינו- לו הייתה תמונה זו מצולמת, בזמן, שהאדם המבוגר ביותר היה בגילכם – כיצד הייתה משתנה התמונה מהבחינות הבאות :
* האנשים המצולמים- האם היו בתמונה קרובי משפחה נוספים? האם היו כאלה, שעוד לא נולדו?
* המקום- היכן הייתה מצולמת תמונה זו?
* הזמן- באיזו תקופה הייתה מצולמת התמונה? מה שונה מבחינה היסטורית?
* הלבוש- האם הלבוש היה שונה? פרטו.
* עצבו במחשב תמונה חדשה, שכוללת את כל השינויים.

או צלמו תמונה חדשה שתבטא את זיקתכם למשפחה. תכננו את המקום, הזמן, הנסיבות, המשתתפים וכו'. כתבו הסבר לצילום.

השיעור הבא ייפתח בהצגת התמונות על ידי התלמידים.